På en ganske almindelig arbejdsdag skændes Jane H. Fisher-Byrialsen med FBI, kræver store erstatninger for politivold og undersøger mordsager. Hendes klienter er ikke rige virksomheder, men samfundets svageste.

Hun blev et kendt ansigt i Danmark, da hun i august 2014 reddede Malthe Thomsen fra at ryge flere år bag tremmer i USA, da han af New Yorks politi var mistænkt for at have krænket 13 børn i en daginstitution på Manhattan.

Men allerede inden da var den danske advokat et velkendt navn i New Yorks retssamfund. Det var nemlig også hende, som var forsvarer for en af de fem uskyldigt dømte sorte teenagere i den historiske erstatningssag mod New York, kendt som Central Park Five-sagen. Hendes klient Kharey Wise fik cirka 73 million kroner i erstatning for at have siddet 13 år uretmæssigt i fængsel.